作者：无名氏
词牌/韵律：六州

paragraphs: 庆深恩。
宝历正乾坤。
前帝子，后圣孙。
援立两仪轩。
西宫大母朝寝门。
望椒闼常温。
芳时媚景，有三千宫女，相将奉、玉辇金根。
上林红英繁。
缥缈钧天。
奏梨园。
望绝瑶池，影断桃源。
恨难论。
开禁阍。
春风丹旐翩翩。
飞翠盖、驾雕輼。
容卫入西原。
管箫动地清喧。
陵上柏烟昏。
残霞弄影，孤蟾浮天外，行人触目是销魂。
问苍天。
尘世光阴去如奔。
河洛潺湲。
此恨长存。